KIRJALLINEN KYSYMYS E-2893/02

esittäjä(t): Erik Meijer (GUE/NGL) komissiolle

(14. lokakuuta 2002)

Aihe: Toimeksianto ulkoiselle yritykselle, joka antaa Euroopan komission palveluksessa olevalle virkamiehelle tehtäväksi EU:n verkkosivuston uudistamisen

1. Onko komissio tietoinen alankomaalaisessa Algemeen Dagblad -päivälehdessä 1. lokakuuta 2002 ilmestyneestä artikkelista, jossa kerrotaan komission tiedottajasta, joka vuoden virkavapaansa ajaksi on mennyt belgialaisen viestintäyrityksen G-Plus palvelukseen, missä yrityksessä työskentelee sitä paitsi muitakin komission entisiä ja nykyisiä työntekijöitä?

2. Voiko komissio vahvistaa, että kesäkuussa 2002 G-Plus:lle myönnettiin osa 23 miljoonan euron arvoisesta urakasta, joka koski EU:n Internet-sivujen uudistamista?

3. Onko komissio yhtä mieltä [artikkelissa lainatun] tiedotuksesta vastaavan johtajan Jonathan Faullin kanssa siitä, että tämän toimeksiannon myöntämisessä ei ole mitään huomauttamista, koska kaikki tapahtui sääntöjen mukaan ja että urakan antaminen toiselle yritykselle siksi, että G-Plussalla on komission työntekijöitä palveluksessaan, olisi jopa ollut lainvastaista? Voiko komissio kertoa, mistä säännöistä tässä on kyse?

4. Voiko komissio vahvistaa Algemeen Dagbladissa olleen tiedon, jonka mukaan komission puheenjohtaja olisi syyskuun lopussa puuttunut asiaan henkilökohtaisesti ja siirtänyt toimeksiannosta tehtävää päätöstä? Miksi jälkeenpäin valittiin toinen lähestymistapa kuin kesäkuussa?

5. Yhtyykö komissio käsitykseen, jonka mukaan lehdessä esitetty asioiden tila luo kuvan sellaisesta etujen ristiriitaisuudesta, jota ei voida hyväksyä? Miten tämä tilanne on päässyt syntymään?

6. Mihin toimiin komissio aikoo ryhtyä kyseisen urakkasopimuksen purkamiseksi lopullisesti? Mitä komissio aikoo tehdä ehkäistäkseen tilanteen toistumisen?

7. Suunnitteleeko komissio Alankomaiden Algemeen Rijksambtenarenreglementin (valtion virkamiesten yleinen säännöstö) kaltaisen ilmoittamisvelvoitteen käyttöön ottamista, jotta kyseisenlaisen kielletyn eturistiriitatilanteen syntyminen ei enää olisi mahdollista?

Romano Prodin komission puolesta antama vastaus

(25. marraskuuta 2002)

Komissio on tietoinen arvoisan parlamentin jäsenen mainitsemasta Algemeen Dagblad -lehden artikkelista.

Komissio allekirjoitti 17. kesäkuuta 2002 enintään viisi vuotta voimassa olevan puitesopimuksen Euroopan yhteisöjen www-sivuston Europan ylläpito-, hallinta- ja kehittämispalveluja varten. Puitesopimus tehtiin ASCII-nimisen yrityksen kanssa, ja se sisälsi yhdeksän ASCIIn tekemää erillissopimusta, joiden yhteisarvo oli 4 450 000 euroa vuodessa. Yksi sopimuksista koski asiakirjojen luonnosteluun ja päivitykseen liittyviä tehtäviä, ja ASCII teki osasta niitä alihankintasopimuksen G-Plus-nimisen yrityksen kanssa. Sopimuksen arvo oli 165 000 euroa vuodessa eli hieman alle 3,6 prosenttia ASCIIn komissiolta saamasta vuosikorvauksesta.

Komissio vahvistaa, että sopimus tehtiin tiukan tarjouskilpailumenettelyn jälkeen, joka toteutettiin julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annettua neuvoston direktiiviä 92/50/ETY(1) tarkasti noudattaen, kuten lehdistö- ja viestintäpalvelun pääjohtaja ja tiedottaja ovat todenneet.

Europa-sivuston ylläpitoa ja kehittämistä koskeva puitesopimus peruttiin tilapäisesti 27. syyskuuta 2002, koska ASCIIn alihankkijana toimineen G-Plusin palveluksessa oli henkilökohtaisten syiden vuoksi virkavapaalla oleva komission virkamies. Tämä oli välttämätöntä, jotta asia voitaisiin tutkia ja siihen liittyvät väärinkäsitykset selvittää.

Kysyjän on syytä huomata, että G-Plus ilmoitti 9. lokakuuta 2002 komissiolle päättäneensä vetäytyä yhteenliittymästä, jonka ASCII perusti puitesopimuksen täytäntöönpanoa varten. Tämän jälkeen komissio uudisti sopimuksensa ASCIIn kanssa.

Komissio on myös alkanut tutkia soveltumattomuuden periaatteen soveltamissääntöjä. Erityistä huomiota kiinnitetään virkamiesten ja komission tarjouskilpailuihin osallistuvien yksityisyritysten väliseen suhteeseen.

(1) EYVL L 209, 24.7.1992.